**अपाङ्गता भएका भूकम्प पीडितलाई झनै सास्ती ।**

**साभार : कान्तिपुर**

**विद्या राई, जाजरकोट ।**

निदाउनै लाग्दा भूकम्पले घर भत्कायो । जाजरकोट सदुरमुकाम खलंगाका लोकेन्द्र कार्की र उनकी आमा पनि त्यहीँ पुरिए । छरछिमेकीले चाँडै उद्धार गरेर उनीहरुको ज्यान जोगियो । खुट्टा र शरीरका केही भागमा सामान्य चोटपटक लागेको थियो । उनीहरुले त्यस रात छरछिमेकीहरुसँगै बाहिरै बिताए । भोलीपल्ट उठेपछि लोकेन्द्रलाई विसञ्चो भयो । शरिर सुनिन थाल्यो । शनिबार दिउँसो ३ बजेतिर आफन्तसँग मागेको बैशाखी टेक्दै उनी अस्पताल पुगेर भर्ना भए । ३० वर्षिय लोकेन्द्र हेमोफेलियाका बिरामी हुन् । उनमा हेमोफेलियाको समस्या रहेको छ वर्षअघि पत्ता लागेको थियो । यो रगतमा हुने अनुवांशिक रोग हो । रगत जमाउनका लागि आवश्यक पर्ने तत्वहरुको कमीको कारण शरीरको जुनसुकै भागबाट रक्तश्राव हुनसक्छ । उनलाई उपचार गर्न रगत जमाउन चाहिने फ्याक्टरको आवश्यकता पर्छ । जिल्ला अस्पतालमा यसको उपचार गर्न सम्भव नहुने भएकाले अन्यत्रै जानुपर्ने अस्पतालले भनिएको छ । ‘५२ वर्षकी मेरी आमाले संघसंस्थाका अफिसतिर काम गरेर कमाएकोले खान्थ्यौं बस्थ्यौं,

लगाएको लुगाबाहेक सबै घर भत्किँदा पुरिए, हामीसँग केही छैन, कहाँ जाउँ ?,’ जिल्ला अस्पतालको बेडमा आराम गरिरहेको अवस्थामा भेटिएका लोकेन्द्रले दुखेसो पोखे । कुरुवा गएकी आमा समेत अस्पतालको चिसो र घर भत्केको सुर्ताले बिसञ्चो छिन् । अस्पतालमा भएका उनीहरुलाई खानेबस्ने राहतबारे सोधखोज गर्न कोही पनि नआएको बताए । जाजरकोट स्वास्थ्य सेवा कार्यालय प्रमुख डा. प्रतिक्षा भारतीले बिरामीलाई चाहिने पर्याप्त डोजको फ्याक्टर नपाइएकाले आफूहरुको निगरानीमा अस्पतालमै राखेको बताइन् । ‘उहाँलाई फ्याक्टर लगाउनुपर्ने हुन्छ, सुर्खेतमा अस्पतालमा बुझ्यौं त्यहाँ एक डोज मात्रै पाइयो, नेपालगञ्जमा चिनेजानेको कोही छैन भनेर जान चाहानुभएन,’ प्रमुख भारतीले बताइन्, ‘बरु काठमाडौं पठाइदिनुस्, उता कुरुवाको लागि आफन्तहरु पनि हुनुहुन्छ भन्नुभएको छ, हामीले उता पठाउने की भनेर कोशिस गर्दैछौं ।’

भूकम्पले घर हल्लियो । सक्नेहरु कराउँदै, चिच्याउँदै घर बाहिर निस्किए । दुवै खुट्टा टेक्न नसक्ने उनी भुईंमै एकठाउँ बसिन् । ‘बुवाले देखिहाल्नुभयो, हत्तपत्त बोकेर बाहिर ल्याउनुभयो र बाँचे,’ पालको एक कुनामा बसेकी अमिता विकले सुनाइन् । १४ वर्षिया अमिता तीन वर्षयता अचानक दुवै खुट्टा टेक्न नसक्ने बिरामी छिन् । हिँड्डुल गर्न सहयोगी चाहिन्छ । छ कक्षा पढ्दापढ्दै खुट्टा टेक्न नसक्ने बिरामी भएकी उनले स्कुल छाडिन् । उपचार गर्नका लागि स्वास्थ्यसंस्था पनि पुगेकै हुन् । तर, उपचार सम्भव भएन । दैनिक क्रियाकलापमा सहजताका लागि अपांगता, अशक्त तथा असहाय व्यक्तिले प्रयोग गर्ने बैशाखी वा ह्विलचियर समेत उनलाई दिइएको छैन ।

भूकम्पले घर चर्किएर बस्नै नमिल्ने गरी भत्किएको छ । उनीहरुले शुक्रबार रात चिसो भुईंमै कटाए । शनिबार छरछिमेकी भेला भएर बारीमै खाबो गाँडे । केही थान पाल जुटाएर अस्थायी टहरो बनाए । हिँड्न सक्नेहरु यताउता हिँड्डुल गरिहन्छन् । अमिता जतिखेरै काखमा बच्चा च्यापेर पालको एक कुनामा बसेकी हुन्छिन् ।

‘उठ्न सक्दिन्, यस्तो बेला उसले केही गर्न सक्ने होइन, यहीँ छोरी बोकेर बस्छे,’ उनकी आमाले भनिन् । काखकी उनकी बहिनी दुई महिनाकी भइन् । उनका १३ र ७ वर्षका दुई भाईबहिना पनि छन् । ‘जेठी छोरी अपांग, कान्छी दुई महिनाकी छे, खोजखाज गरेको टहरोमा बसेका छौं, खानेसुत्ने गतिलो केही छैन, आफ्नो घरमा भएको निकाल्न सकेका छैनौं,’ अमिताकी आमा नन्दकलाले भनिन् ।

जाजरकोट सदरमुकाम खलंगादेखि दक्षिणपूर्व करिब चार किमि दुरीमा रहेको रावत गाउँमा आइतबारसम्म खानेबस्ने राहत सामाग्री पुगेको छैन । यसले गर्दा अपांगता भएका, गर्भवती, सुत्केरी, केटाकेटी, महिला, जेष्ठ नागरिक, दिर्घरोगीहरु चिसो भुईंमा सुत्नुपर्दा झनै समस्यामा परेका छन् । भेरी नगरपालिकाको वडा नं. १ मा पर्ने रावत गाउँमा भूकम्पले घर भत्किएर च्यापिँदा कान नसुन्ने ७० वर्षीया सुन्तली कामीको ज्यान गएको थियो । ०६८ सालको जनगणना अनुसार जाजरकोटमा अपांगता भएका व्यक्तिहरुको जनसंख्या ६ हजार ८ सय ४८ छ ।

जाजरकोट भूकम्पको सन्दर्भ तथा अपाङ्गता सवाल ।

**भूमिकला पौडेल**

**अपाङ्गता अधिकार तथा सञ्चारकर्मी ।**

कार्तिक महिनाको १७ गते शुक्रबार जाजरकोट जिल्लाको बारेकोट गाउँपालिका, वडा नं. १ को रामीडाँडालाई केन्द्रबिन्दु बनाएर गएको ६ दशमलव ४ म्याग्निच्युटको भूकम्पले जाजरकोट तथा रूकुम पश्चिमको जनजीवन अत्यन्तै प्रभावित पारेको छ । जाजरकोट तथा रूकुम पश्चिम गरेर एक सय पचास भन्दा वढि व्यक्तिहरूको मृत्यु भएको छ भने तीन सय चालिस भन्दा वढि व्यक्तिहरू घाइते भएका छन् । त्यसैगरी पूणर् तथा आशिंक गरेर दुईवटा जिल्लामा एकसठ्ठि हजार भन्दा वढिको संख्यामा घरहरूमा क्षतिपुगेको छ ।

जसले गर्दा त्यस क्षेत्रका वासिन्दाहरूको जीवन अत्यन्त कष्टकर बनेको छ । सरकारले भूकम्पमा परेर मृत्यु भएका मृतकका परिवारलाई जनही दुई लाख रूपैयाँ राहत दिने र घाइतेहरूको निःशुल्क रूपमा उपचार गर्ने घोषणा गरेको छ । प्रभावित क्षेत्रमा सरकार लगायत विभिन्न सामाजिक तथा निजि संघसंस्था, समुह तथा व्यक्तिहरूबाट राहत सामग्री वितरण र पुर्नस्र्थापना गर्ने काम जारी नै रहेको देखिन्छ । त्यसैगरी राहत स्वरूप भूकम्प प्रभावितहरूलाई सहयोग रकम उपलव्ध गराउने घोषणा गरिएका समाचारहरू पनि विभिन्न सञ्चार माध्यमहरूबाट आईरहेका छन् ।

यसरी भूकम्प प्रभावितहरूलाई सहयोग गर्नका लागि सहयोगी हातहरू जुट्नु उच्च प्रशंसनिय विषय हो । त्यसका लागि सबै सहयोगी मनहरूलाई हार्दिक धन्यवाद तथा नमन गर्नैपर्छ । तर यसमा एकदमै ध्यान दिनुपर्ने पक्ष के हो भने यसरी राहत वितरण गर्दा संकटासन्न समुहलाई ध्यानमा राख्नु पर्ने हुन्छ किनभने संकटासन्न समुह भित्र अपाङ्गता भएका व्यक्तिहरू, बालबालिकाहरू, जेष्ठ नागरिकहरू, गर्भवती तथा सुत्केरी महिलाहरू लगायत दिर्घरोगीहरू समेत पर्दछन् ।

राहत वितरण मात्र नभएर उद्धार गर्ने वेला लगायत संपूणर् प्रक्रियामा यी संकटासन्न समुहमा पर्ने व्यक्तिहरूलाई पहिलो प्राथमिकतामा राखेर काम गर्नु पर्ने हुन्छ किनकी उनीहरूको शारिरीक अवस्थाका कारण विपद्को बेलामा भन्ने बित्तिकै झट्पट गरेर न त भाग्न सक्छन्, न त विपद् पछि आफै बाहिर आउन सक्दछन्, नत सहायताका लागि नै जोडवल लगाउन नै सक्दछन् । त्यसैले यी समुहका व्यक्तिहरूलाई पहिलो प्राथमिकतामा पार्नुपर्छ भनिएको हो ।

अझ अपाङ्गताको मात्रै कुरा गर्नुपर्दा यस भित्र पनि दश प्रकारका अपाङ्गता भएका व्यक्तिहरूको आ-आफ्नै खालको समस्या, आवश्यकता तथा प्राथमिकता छ । एक प्रकारको अपाङ्गतालाई केन्द्रित गरेर बनाइने योजना, कार्यक्रम तथा प्रक्रियाले अर्को अपाङ्गतालाई समेट्न सक्दैन । यसको लागि अपाङ्गताको प्रकार अनुसार वा उनीहरूको समस्या तथा आवश्यकतालाई ध्यानमा राखेर नै योजना, कार्यक्रम तथा विधि प्रक्रिया तय गर्नु पर्ने हुन्छ ।

विशेष गरि समग्र रूपमा अपाङ्गता सवालमा कुरा गर्नुपर्दा अपाङ्गता भएका व्यक्तिहरूलाई अथवा उनिहरूको समस्या, आवश्यकता तथा प्राथमिकतालाई विपद्को लागि पूर्वतयारी गर्नुपर्ने अवस्था देखि नै समेट्दै लगियो भने यस्ता खालका अचानक घट्ने विपद्हरूमा बच्न, बचाउँन, उद्धार गर्न, राहत वितरण गर्न तथा पुर्नस्र्थापना गर्न सहज हुन्छ अर्थात एउटा शव्दमा भन्नुपर्दा विपद् प्रतिकार्य गर्न सजिलो हुन्छ ।

उदाहरणको लागि फरकफरक अपाङ्गता भएका व्यक्तिहरू जस्तै : ह्विलचेयर प्रयोगकर्ता, बहिरा, दृष्टिविहिन, बहिरा तथा दृष्टिविहिन, अटिजम, बौद्धिक अपाङ्गता, हेमोफेलिया, मनोसामाजिक अपाङ्गता लगायतका अपाङ्गता भएका व्यक्तिहरूको हकमा कुरा गर्नुपर्दा विपद् पूर्वतयारी गर्नुपर्ने अवस्थामा ह्विलचेयर प्रयोगकर्ताका समस्याहरू के कस्ता हुन सक्छन् र उनीहरूलाई कसरी समेट्न सकिन्छ । बहिरा व्यक्तिहरूलाई सञ्चार गर्न समस्या हुने हुनाले विशेष गरि बहिरामैत्री प्रचारप्रसार सामग्री भयो भने तथा सांकेतिक भाषाको प्रयोग गर्ने व्यक्ति वा दोभाषेको व्यवस्था भयो भने सहज हुन्छ ।

त्यसैगरि दृष्टिविहिन व्यक्तिहरूलाई ब्रेललिपी, टेक्टायल, रंगहरूको प्रयोग तथा श्रव्य सामग्रीको प्रयोगले सहज हुन्छ । त्यसैगरी बहिरा तथा दृष्टिविहिन व्यक्तिहरूलाई स्पर्श संकेतको माध्यमबाट, बौद्धिक अपाङ्गता भएका व्यक्तिहरूलाई श्रव्यदृष्य तथा सरल भाषामा बनाईएको सामग्री, अटिजम लगायतका सिकाई सम्बन्धी समस्या भएका व्यक्तिहरूलाई चित्र, संकेत तथा श्रव्यदृष्य सामग्रीको प्रयोगले सहज हुन्छ अर्थात यी सबै व्यक्तिहरूलाई कसरी समेट्न सकिन्छ वा उनीहरूका लागि के कस्तो व्यवस्था गर्नुपर्छ भन्ने विषयमा जानकारी लिन र दिन सकियो भने यसले गर्दा उद्धारकार्य तथा राहत वितरण कार्यमा मात्रै सहज नभएर पूर्वतयारी देखि आपत्कालिन सेल्टरमा व्यवस्थापन गर्ने प्रक्रियासम्म समेटन सजिलो हुन्छ र अपाङ्गता भएका व्यक्तिहरूलाई सरल तरिकाले प्राथमिकतामा पार्न सकिन्छ ।

अब फेरी सन्दर्भ जाजरकोट भुकम्प तिरै जोडौं, जाजरकोट भुकम्प प्रभावित व्यक्तिहरूलाई राहत वितरण गर्ने वेलामा राहत नै नपाएको तथा राहत वितरणमा पनि भेदभाव भएको भन्ने जनगुनासो व्यापक रूपमा सञ्चार माध्यमहरूमा आईरहेका छन् । त्यसमा पनि अझ अपाङ्गता भएका व्यक्तिहरूको सो वितरित राहतमा पहुँच नै नभएको भन्ने खबरहरू आएका छन् ।

जुन, अत्यन्त दुःखद् विषय हो किनकी यसै पनि शारिरीक रूपमा उनीहरू कुनै न कुनै पक्षमा अपाङ्गता नभएका व्यक्तिहरू भन्दा कमजोर तथा सहयोग लिनैपर्ने अवस्थामा पनि हुन सक्छन् । अप्ठ्यारोमा परेका जो सुकैलाई पनि सहयोग गर्नुपर्ने एउटा मानविय पक्ष त छँदै नै छ, त्यसमा पनि शारिरीक रूपमा अशक्त भएको अवस्थामा भएकाहरूलाई सबैले सहयोग गर्नु पर्ने पहिलो कर्तव्य नै हुन जान्छ, तर किन हो यस प्रति मानिसहरूमा कहिल्यै चैतना जाग्न सकेकै छैन । जहिले पनि विपद् घटि सकेपछि यस्ता खालका भेदभाव गरिएका वा समेट्न नसकिएको समाचारहरू तथा जनगुनासोहरू प्रशस्तै रूपमा आइरहेका हुन्छन् । यस्तो देख्दा लाग्छ मान्छेमा मानवता तथा संवेदना नै हराउँदै गएको हो कि वा आफू तथा आफ्नो परिवारमा नपरून्जेल अपाङ्गता प्रति संवेदना नजाग्ने हो कि ?

यी सबै प्रसंगसँगै विपद् हुँदा खेरि आईपर्ने अर्को दुःखद् पक्ष भनेको अपाङ्गता वरण गर्नुपर्ने अवस्था हो । भूकम्पमा परेर घाइते भएकाहरू मध्ये कतिपय व्यक्तिहरू उपचार पश्चात पनि पूणर् रूपमा पहिलेको शारिरिक अवस्थामा फर्कन सक्दैनन् र अपाङ्गता वरण गर्नुपर्ने अवस्था आउँदछ । यसका साथै विपद्मा परेर आफ्ना परिवारका सदस्यहरू, आफन्त, घरवास तथा सम्पत्ती गुमाएका व्यक्तिहरूमा विपद् पछि प्रायः मनोसामाजिक समस्या देखिने गर्दछ ।

आँखा अगाडि आफ्नो प्रियजन तथा सर्वस्व गुमाएर रित्तो हुनुपर्ने वा अपाङ्गता वरण गर्नुपर्ने अवस्था एक्कासी आउँदा खेरि व्यक्तिमा सो घट्नाले मानसिक रूपमा आघात पार्न सक्द्छ । जुन मानसिक आघातको समयमा व्यवस्थापन गर्न अर्थात मनोसामाजिक परामर्श लिनदिन तथा आवश्यक अन्य उपचारात्मक विधिहरू वेलैमा अपनाउन नसकिएको खण्डमा त्यसले झन अर्को विकराल मनोसामाजिक समस्या निम्तिन सक्द्छ ।

मनोसामाजिक अवस्था भोगेका व्यक्तिहरूले सामाजिक भेदभाव भोग्नु पर्ने तथा लाञ्छना व्यहोर्नु पर्ने अवस्था अर्थात समाजका सबै पक्षमा समान सहभागिता गराउनबाट वञ्चित भएको अवस्थालाई मध्यनजर गर्दै सरकारले दश प्रकारका अपाङ्गता भित्र मनोसामाजिक अपाङ्गता पनि समावेश गरेको छ । यसरी हेर्दा विपद्ले व्यक्तिमा बहुपक्षिय रूपमा असर पारेको स्पष्ट रूपमा देख्न सकिन्छ । जसले गर्दा सो व्यक्तिले पनि बहुपक्षिय रूपमा नै समस्या तथा चुनौतीहरू झेल्नु पर्ने र पिडा सहनु पर्ने अवस्था आउँदछ ।

यसरी हेर्दा, विपद्का कारणले सबै पक्षबाट अपाङ्गता भएका व्यक्तिहरू नै सबैभन्दा वढि मारमा पर्ने गरेको पाईन्छ । अपाङ्गता भएका व्यक्तिहरूको अधिकार सम्बन्धी महासन्धिको धारा ११ ले यस विषयमा विशेष संदर्भ उठाएको तथा प्रावधान राखिएको पाईन्छ । त्यसैगरी सरकारले ढिलै भएपनि अपाङ्गता सवाललाई जलवायु तथा विपद्को संदर्भसँगै समेटेर लानुपर्छ भन्ने धारणा अवलम्वन गरेको पाईन्छ ।

फलस्वरूपः जलवायु परिवर्तन सम्बन्धी संयुक्त राष्ट्रसंघीय प्रारूप महासन्धि-१९९२ को अनुमोदन गरि सो को कार्यान्वयन गर्ने संदर्भमा जारी गरेको विपद् जोखिम न्यूनीकरण तथा व्यवस्थापन ऐन-२०७४, विपद् जोखिम न्यूनीकरण राष्ट्रिय नीति-२०७५, राष्ट्रिय जलवायु परिवर्तन नीति-२०७६, जलवायु परिवर्तन सम्बन्धी लैङ्गिक तथा सामाजिक समावेशिकरण रणनिति तथा कार्ययोजना २०७७-२०८७, विपद् जोखिम न्यूनीकरण राष्ट्रिय रणनीतिक कार्ययोजना २०१८—२०३० मा अपाङ्गता भएका व्यक्तिहरूको संदर्भलाई उठाएर अपाङ्गता सवाललाई समावेश गरेको छ ।

यसरी हेर्दा नीतिगत रूपमा केहि मात्रामा भएपनि अपाङ्गता सवाललाई समेटिनु एकदमै सकारात्मक शुरूवात हो । त्यसैले अब अपाङ्गता भएका व्यक्तिहरूको समस्या, चुनौती, आवश्यकता तथा प्राथमिकता मनन् गरेर सबै पक्षबाट उनीहरूलाई समेट्नु पर्ने आवश्यकता देखिन्छ । जसले गर्दा उनीहरूले सरकार भएको तथा आफ्नो अधिकार तथा आवश्यकता संवोधन भएको प्रत्यक्ष रूपमा महसुस गर्न सकुन । स्मरण रहोस, २०७२ बैशाख १२ गते गोरखा केन्द्रविन्दु भएर गएको सात दशमलव छ म्याग्निच्युटको विनाशकारी भूकम्प तथा बैशाख २९ गते सिन्धुपाल्चोक केन्द्रविन्दु भएर गएको सात दशमलव तीन म्याग्निच्युटको ठूलो पराकम्पनका कारण नेपालले जनधनको ठूलो क्षति बेहोर्नु पर्‍यो भने त्यसमा परेर धेरै मानिसहरूले अपाङ्गता समेत वरण गर्नु पर्‍यो ।

जसले गर्दा अपाङ्गता भएका व्यक्तिहरू त्यसमा पनि अतिअशक्त तथा पूणर्अशक्त अपाङ्गता भएका व्यक्तिहरूको दैनिकी तथा जीवनयापन अन्य व्यक्तिहरूको तुलनामा अत्यन्तै कष्टकर बनेको थियो । हाल फेरी जाजरकोट भुकम्पले त्यहि अवस्था दोहोर्‍याएको छ, तर हामीले भने यस्ता विपद्हरूबाट कहिल्यैं पनि पाठ सिक्न सकेनौं, जुन अत्यन्त दुःखद पक्ष हो ।

**पञ्चवर्षीय योजनामा अपाङ्गताका प्राथमिकताबारे सुझाव संकलन ।**

२३ असोज २०८०, काठमाण्डौँ ।

अपाङ्ग आवाज संवाददाता ।

१६ औँ पञ्चवर्षीय योजनामा अपाङ्गता भएकाहरुको हक अधिकार सुनिश्चित गर्न जोड दिइएको छ । १६ औँ  पञ्चवर्षीय योजनामा अपाङ्गता भएकाहरुलाई भत्ता मात्र हैन नै काम दिएर स्वावलम्बन बनाउने योजना ल्याउनसमेत आग्रह गरिएको छ ।‘अपाङ्गता भएका व्यक्तिहरुको मानवअधिकार, योजनाबद्द अपाङ्गता समावेशी विकासको मूल आधार’ नारासहित  “सोह्रौँ योजना (आ.व. २०८१/८२-२०८५/८६) मा अपाङ्गता भएका व्यक्तिहरुको सवालहरुको समाहिकरण विषयक राष्ट्रिय परामर्श कार्यक्रम” मा अपाङ्गता भएकाहरुको हकहितका विषयमा सुझाव दिइएको हो । राजधानीमा भएको उक्त कार्यक्रममा बोल्दै वक्ताहरुले अपाङ्गता भएकाहरुलाई स्वावलम्बन बनाउने विषयमा जोड दिएका हुन् । यूएन वमनको साझेदारी, दिगो विकास तथा सुशासन समिति, राष्ट्रिय सभाको संयोजन र नेपाल सरकार राष्ट्रिय योजना आयोगको सहकार्यमा यस राष्ट्रिय आदिवासी जनजाति अपाङ्ग महिला संघ-नेपाल (निडवान) ले उक्त विषयमा छलफल चलाएर कार्यक्रम सम्पन्न गरेको हो । अपाङ्गता अधिकार विज्ञ उपप्राध्यापक तथा निडवानकी अध्यक्ष प्रतिमा गुरुङको अध्यक्षतामा सञ्चालित कार्यक्रममा दिगो विकास तथा सुशासन समितिका सभापति एवं राष्ट्रिय सभाका सदस्य प्रकाश पन्थ प्रमुख अतिथि रहेका थिए ।  पन्थले भने, 'नेपालको संविधान संसारकै कान्छो संविधान हो । हाम्रो संविधान कान्छो भएकाले र सबै  दस्तावेजीकरण भएकै कारण हामी सुल्टो बाटोमा छौँ ।  संविधानमा थुप्रै कुराहरु लेखिएका छन् र समस्या भनेको कार्यान्वयनमा नै हो । अब भनेको योजना र कार्यमा नै केन्द्रित हुनुपर्छ । आजकल हामी विचारधाराको कुरा गर्दैनौँ । २०७४ भन्दा अगाडि सबैले सम्वृद्धिको कुरा गरेका थिए तर आजकल सुशासनको कुरा गर्छन् ।'  सांसद पन्थले अगाडि भने, 'अहिले आएर सुशासन, सामाजिक न्याय र सम्वृद्धि सम्भव छ । तर अझै जोखिम छ । संविधान कार्यान्वयन गर्दा अझै एउटा वर्ग जोखिममा नै छ । र यो सुनिश्चित छ । पहिला पनि अपाङ्गता भएका व्यक्ति, दलित र महिला पछाडि परेका थिए र आगामी दिनमा पनि अपाङ्गता भएका व्यक्ति, दलित र महिला पछाडि पर्ने सुनिश्चित छ । त्यसैले यस बीचको अन्तर हटाउन हामीले काम गर्न जरुरी छ ।'

त्यस्तै राष्ट्रिय योजना आयोगकी सदस्य डा.अनिता शाह ढुङ्गेलले पञ्चवर्षीय योजना बनाउँदै गर्दा सबै कुरा समेट्न पाए हुन्थ्यो भन्ने भइरहेको बताइन् । उनले भनिन्, 'राज्यका सबै नागरिकले हक अधिकार समान पाउनु पर्छ र संविधानले दिएको हक अधिकार उपयोग गन पाउनु पर्छ भन्ने हो । राष्ट्रिय योजना आयोग र नेपाल सरकारले बनाउँदै गरेको १६ औँ पञ्चवर्षीय योजना भनेको संविधान पछिको दास्रो महत्त्वपूर्ण दस्तावेजीकरण हो । त्यसैले यसमा लेखिने कुराहरु धेरै छलफल पछि लेखिन जरुरी छ ।' उनले अगाडि भनिन्, 'विभेदलाई विशिष्टिगत रुपमा लैजान अन्तर्राष्ट्रिय रूपमा हस्ताक्षर गरेका सन्धिहरु र त्यो अनुसार हाम्रा राज्यमा कस्ता खालका कानुनहरू बनेका छन् ती कुराहरुलाई हेर्न जरुरी छ । त्यो कानून पर्याप्त छ कि छैन वा त्यो कानून परिमार्जन गर्न आवश्यक छ कि छैन त्यो आगामी दिनमा कानूनहरूमार्फत लागू गर्नुपर्छ ।  ढुङ्गेलले भनिन्, 'आर्थिक र जनशक्तिका कुराहरु पञ्चवर्षीय योजनामा समावेश गर्न आवश्यक छ । आमाबुवाको मृत्युपछि अपाङ्गता भएका बालबालिकाको जिम्मेवारी कसले लिने भन्ने गम्भीर समस्या अभिभावकको छ । अपाङ्गता भएका बालबालिकाको सहयोगी भएता पनि पञ्चवर्षीय योजनामा राज्यको भूमिका के हुने ? यद्यपि राज्यले अपाङ्गता भएका व्यक्तिलाई मासिक भत्ता दिने गरेको छ तर उनीहरूका लागि यो पर्याप्त छैन ।

राज्यले अपाङ्गता भएका व्यक्तिहरूलाई आर्जन गर्न र समाजमा सम्मानजनक जीवन जिउन सक्ने गरी सीपमूलक रोजगारीमा समावेश गर्न जरुरी छ ।'

राष्ट्रिय योजना आयोगका निर्देशक शिवरञ्जन पौडेलले १६ औँ पञ्चवर्षीय योजनाको खाकाका बारेमा जानकारी दिएका थिए भने निडवानकी अध्यक्ष प्रतिमा गुरुङले पञ्चवर्षीय योजनामा समेटिनुपर्ने अपाङ्गताका सवालहरुको बारेमा प्रस्तुत गरेकी थिइन् ।प्रस्तुतिहरुसँगै उपस्थित अपाङ्गता अधिकारकर्मीहरुले आफ्ना सवालहरुलाई पालैपालो राखेका थिए ।

सीआईएल काठमाडौँका महासचिव तथा अपाङ्गता अधिकारकर्मी गणेश केसीले सञ्चालन गरेको कार्यक्रममा प्रमुख अतिथि तथा विशेषअतिथिहरुको मन्तव्यसँगै समापन भएको थियो ।  कार्यक्रममा प्रतिनिधि सभा सदस्य कालुराम राई,आदिवासी जनजाति आयोगका अध्यक्ष रामबहादुर थापामगर,राष्ट्रिय मानवअधिकार आयोगका कार्यवाहक सचिव मुरारीप्रसाद खरेल, राष्ट्रिय अपाङ्ग महासंघ-नेपालकी वरिष्ठ उपाध्यक्ष अनिता घिमिरे गैरे लगायतको सहभागीता थियो ।

त्यस्तै कार्यक्रममा अपाङ्गताको विभिन्न वर्गीय संघसंस्थाका प्रतिनिधिहरु, संयुक्त राष्ट्रसंघका विभिन्न संस्थाहरु, अन्तर्राष्ट्रिय गैरसरकारी संस्थाका प्रतिनिधि, अपाङ्गताको क्षेत्रमा लामो समयदेखि कार्यरत अपाङ्गता अधिकार विज्ञहरु तथा अन्य अधिकारकर्मीहरुको बाक्लो उपस्थिति रहेको थियो । कार्यक्रममा बोल्दै सबै वक्ता तथा सहभागीहरुले कार्यक्रम अत्यन्तै समसामयिक, सहभागीतामूलक र ज्ञानवर्धक भएको बताए । राष्ट्रिय योजना आयोगले यस सम्मेलनबाट प्राप्तत सुझावहरुलाई लिपिवद्द गरी प्राथमिकताका आधारमा यथासिघ्र सुझाव पेश गर्न सुझाउँदै प्राप्त सुझावहरुलाई अनिवार्य रुपमा आगामी योजनामा निर्दिष्ट रुपमा राख्ने प्रतिबद्दता जाहेर गरेको छ ।

**व्यक्तिगत सहयोगी तथा हेरचाहकर्ताको व्यवस्थाको लागि भरतपुरमा ध्यानाकर्षण ।**

२४ असोज २०८०, चितवन । नबराज सोती ।

 बौद्धिक अपाङ्गताका अभिभावक संघ चितवन र कोपिला अभिभावक स्व सहायता समूहको संयुक्त आयोजनामा भरतपुर महानगरपालिका वडा नम्बर २ का वडाध्यक्ष मनोज रानाभाटलाई ध्यानाकर्षण गराइएको छ ।

पूर्ण तथा अति अशक्त बौद्धिक अपाङ्गता भएका भएका व्यक्तिलाई व्यक्तिगत हेरचाहकर्ता तथा सहयोगीको व्यवस्था एवं वडास्तरिय सिफारिस समिती गठनको लागि उक्त ध्यानाकर्षण गराइएको हो ।

अपाङ्गता भएका व्यक्तिहरुको अधिकार सम्बन्धी नियमावली २०७७ को नियम ९ र १० को व्यवस्था बमोजिम पुर्ण अशक्त तथा अति अशक्त अपाङ्गता भएका व्यक्तिलाई स्थानिय तहबाट नै निःशुल्क व्यक्तिगत सहयोगी तथा हेरचाहकर्ता उपलब्ध गराउने व्यवस्था नियमावलीले गरेकाले सो को कार्यान्वयन गरिनुपर्ने बताउँदै बौद्धिक अपाङ्गताका अभिभावक संघ चितवन र कोपिला अभिभावक स्व सहायता समूहले संयुक्त रुपमा वडाध्यक्ष रानाभाटलाई ध्यानाकर्षण गराएको हो ।

ध्यानाकर्षण पत्र बुझ्दै वडाध्यक्ष श्री मनोज रानाभाटले बौद्धिक अपाङ्गता भएका व्यक्तिको लागि अभिभावकहरुले गरेको प्रयास सह्रानिय रहेको बताउनुहुँदै वडास्तरबाट पुर्ण अशक्त तथा अति अशक्त अपाङ्गता भएका व्यक्तिको हित प्रवर्द्धनको लागि आफूले सक्दो प्रयास गर्ने प्रतिवद्धता व्यक्त गर्नुभयो । उहाँले कुनै पनि वडाबाट बजेट नै बिनियोजन नै नभएको अवस्थामा पनि वडा नम्बर २ ले अपाङ्गता भएका व्यक्तिको हित प्रवर्द्धनको लागि बजेट बिनियोजन गरेको स्मरण गर्नुहुँदै वडा तहको कार्यक्रमहरुबाट अपाङ्गता भएका व्यक्तिहरु कसरी लाभान्वित हुन्छन् भन्ने बिषयमा वडाले अत्यन्तै जिम्मेवार र गम्भिर रुपमा सोँचिरहेको बताउनुभयो । उहाँले पुर्ण अशक्त तथा अति अशक्त अपाङ्गता भएका व्यक्तिहरुको लागि व्यक्तिगत सहयोगी तथा हेरचाहकर्ताको सिफारिस समिती गठनका लागि पनि पहल लिने बताउनुभयो । ध्यानाकर्षण पत्र बुझाउने क्रममा कोपिला अभिभावक स्व सहायता समूहको संयोजक पुतली श्रेष्ठले बौद्धिक अपाङ्गता भएका व्यक्तिको लागि व्यक्तिगत सहयोगी तथा हेरचाहकर्ता आजको टड्कारो आवश्यकता रहेको बताउनुहुँदै सो को अभावमा बौद्धिक अपाङ्गता भएका व्यक्तिको अभिभावकले रोजगारी तथा आयआर्जनमा सहभागी हुन नसक्ने र परिणामतः परिवार नै गरिवीको सिकार हुने र गरिवी पछि सामाजिक बहिष्करण एवं विभेदको सामना गर्नुपर्ने स्थिति सृजना हुने भएकोले यसतर्फ अभिभावकहरुले गम्भिरता पुर्वक विभिन्न प्रयासहरु गरिरहेको जानकारी दिनुभयो ।

यस्तै बौद्धिक अपाङ्गताका अभिभावक संघ चितवनको सचिव सुशीला कुँवरले पुर्ण तथा अति अशक्त बौद्धिक अपाङ्गता भएका व्यक्तिको जटिलता र कार्यगत सिमिततालाई आधार मान्ने हो भने समाजको हरेक इकाईमा बिभेद र बहिष्करणको सामना गर्नुपरिरहेको सन्दर्भ रहेकोले बौद्धिक अपाङ्गता भएका व्यक्तिको सम्मानपूर्ण जीवनयापन गर्न पाउने हक कार्यान्वयनकोलागि भएपनि स्थानिय सरकारबाट व्यक्तिगत सहयोगी तथा हेरचाहकर्ताको व्यवस्थाको लागि आवश्यक कार्यहरु तुरुन्तै गर्नुपर्नेमा जोड दिनुभएको थियो । कार्यक्रममा बौद्धिक अपाङ्गता संघ चितवनका अध्यक्ष प्रदिप अधिकारीको बिशेष उपस्थिति रहेको थियो भने ९ जना बौद्धिक अपाङ्गता भएका व्यक्तिका अभिभावकहरुको उपस्थिती रहेको थियो ।

**भौतिक संरचना पहुँचयुक्तता परिक्षण प्रतिवेदन २०८० हस्तान्तरण ।**

२५ असोज २०८०, झापा । नबराज सोती ।

स्थानीय वकालत समूह दमक झापाको अगुवाइमा राष्ट्रिय अपाङ्ग महासंघ - नेपाल कोशी प्रदेश कार्यालयको समन्वय, राष्ट्रिय अपाङ्ग महासंघ - नेपाल संघीय कार्यसमितिका सदस्य मदनकुमार बोहोरा, राष्ट्रिय अपाङ्ग महासंघ - नेपाल प्रदेश कार्यसमितिका सदस्य सावित्रा ढुङ्गेलको सहभागीतामा स्थानीय पहुँच परिक्षण वकालत समूह दमक नगरपालिका झापा संयोजक खगेन्द्र वहादुर भट्टराईको समन्वयमा दमक नगरकार्यपालिकाको कार्यालयमा स्थानिय अपाङ्गता समन्वय समितिका संयोजक एवं उपप्रमुख रेगिना प्रसाई, इन्जिनियर अनन्त सेनेहाङ्गको उपस्थितिमा दमक नगरपालिकाको कार्यालयमा, नेपाल रेडक्रस सोसाइटी झापा शाखाको कार्यालयमा शाखाका सभापति प्रकाश बुढाथोकी, कार्यालय प्रमुख ज्यूलाई नेपाल रेडक्रस सोसाइटी दमक शाखाको कार्यालय दमक - ७ पशुहाटमा राष्ट्रिय अपाङ्ग महासंघ - नेपाल कोशी प्रदेश कार्यालयद्वारा तयार गरिएको भौतिक संरचना पहुँचयुक्तता परिक्षण प्रतिवेदन २०८० हस्तान्तरण गरिएको छ ।

**नेपाल नेत्रहीन संघको २५ औं साधारण सभा सम्पन ।**

२७ असोज २०८० । नबराज सोती ।

नेपाल नेत्रहीन संघको २५ औं साधारण सभा काठमाडौंमा सम्पन भएको छ । प्रतिनिधि सभा महिला तथा सामाजिक मामिला समितिका सभापति - किरण कुमार शाहको प्रमुख आतिथ्यता र राष्ट्रिय अपाङ्ग महासंघ नेपालका अध्यक्ष देवीदत्त आचार्यको बिशेष आथित्यमा संघका केन्द्रिय अध्यक्ष सुरेश चन्द्र न्यौपानेको अध्यक्षतामा सम्पन्न भएको उक्त साधारण सभामा अपाङ्गता क्षेत्रमा क्रियाशिल विभिन्न संघ सस्थाका प्रमुख एवम् प्रतिनिधिहरुको आतिथ्यता रहेको थियो । सभालाई शुभकामना दिनुहुदै प्रमुख अथिति शाहले "तपाईहरु जस्तै अपाङ्गता भएका व्यक्तिहरुको भोटले मैले चुनाव जितेको छु, तपाइँहरुलाई अप्ठारो परेको बेलामा मलाई सम्झिनु, कानुन कार्यान्वयन अधिकारक प्राप्ति र दृष्टिविहिन व्यक्तिहरुको अधिकार सुनिस्चितताको लागि तपाइँहरुले गर्नु भएको पहलमा हातेमालो गर्दै सरकारसँग सहजीकरण र समन्वय गर्न सधै तयार रहनेछु" उहाँले बताउनुभयो । कार्यक्रममा सात वटै प्रदेश प्रतिनिधिहरु, र केन्द्रिय समितिका पदाधिकारी एवम् विधान बमोजिमका प्रतिनिधिहरुको सहभागिता रहेको थियो । सभाले प्रदेश प्रतिनिधिहरुबाट प्राप्त राय सल्लाह सहित प्रस्तुत गरिएका बिषयवस्तुहरुलाई पारित गरेको थियो ।

**राष्ट्रिय सभाबाट अपाङ्गता भएका व्यक्तिको अधिकार कार्यान्वयन सम्बन्धी संकल्प प्रस्ताव पारित ।**

२८ असोज २०८०, काठमाण्डौँ । नबराज सोती ।

राष्ट्रिय सभाबाट अपाङ्गता भएका व्यक्तिको अधिकार कार्यान्वयन सम्बन्धी संकल्प प्रस्ताव पारित भएको छ ।

राष्ट्रिय सभाको बैठकमा सांसद प्रकाश पन्थले प्रस्तुत गरे सो संकल्प प्रस्ताव सर्वसम्मतिले पारित भएको हो । बैठकमा सभाका अध्यक्ष गणेशप्रसाद तिमिल्सिनाले सो प्रस्ताव निर्णयाथ पेश गर्दै भने, ‘माननीय सदस्यहरु, अब म अपांगता भएका व्यक्तिको अधिकार कार्यान्वयन सम्बन्धि संकल्प प्रस्ताव निर्णयार्थ प्रस्तुत गर्दछु । अपांगता भएका व्यक्तिको अधिकार कार्यान्वयन सम्बन्धी संकल्प प्रस्ताव सर्वसम्मतिले स्वीकृत भएको घोषण गर्दछु ।’ नेपाली कांग्रेसका सांसद पन्थले प्रस्तुत गरे सो संकल्प प्रस्तावमाथिको छलफलमा भाग लिँदै सांसदहरुले अपांगता भएका व्यक्तिहरुको अधिकार प्रवर्द्धन गर्ने काममा सरकार गम्भिर नभएको आरोप लगाएका थिए भने प्रधानमन्त्री पुष्पकमल दाहालले राज्यका हरेक निकायमा उनीहरुको अधिकार सुनिश्चित हुनेगरी आवश्यक व्यवस्था मिलाउने आश्वासन दिएका थिए । मुख्य रुपमा उक्त प्रस्तावमा अपाङ्गता भएका व्यक्तिका पक्षमा बनेका सबै संवैधानिक, नीतिगत तथा कानूनी व्यवस्थाको प्रभावकारी कार्यान्वयन विभेदकारी व्यवस्थाको संशोधन वा खारेज तथा बन्न बाँकी कानूनी प्रबन्ध गर्न खालका विषयहरु समावेश छन् । तलका विषयहरुलाई संकल्प प्रस्तावले शसक्त रुपमा उठान गरेको छ :-

**१) सेवाप्रदायक निकायमा अपाङ्गता सहायता कक्ष स्थापना गर्न प्रधानमन्त्री कार्यालयलाई निर्देशन !**

संकल्प प्रस्तावमार्फत प्रधानमन्त्री तथा मन्त्रिपरिषद् कार्यालयसहित १४ वटा मन्त्रालयलाई निर्देशन दिइएको छ । जसमा प्रधानमन्त्री तथा मन्त्रिपरिषद्को कार्यालयलाई अपाङ्गताका सवालमा काम गर्न सबै अपाङ्गता समूहको अर्थपूर्ण प्रतिनिधित्व हुने गरी अधिकार सम्पन्न अपाङ्गता अधिकार प्रवद्र्धन प्रतिष्ठान वा आयोग स्थापना गर्न निर्देशन दिइएको छ ।

**२) कम्तिमा जीवनयापन गर्न सकिने गरी सामाजिक सुरक्षाको दायरामा ल्याउन गृह मन्त्रालयलाई निर्देशन !**

संकल्प प्रस्तावमाफर्त सर्वोच्च अदालतको फैसलासमेतका आधारमा सबै प्रकारका अपाङ्गता भएका व्यक्तिलाई कम्तिमा जीवनयापन गर्न सकिने गरी सामाजिक सुरक्षाको दायरामा ल्याउन गृह मन्त्रालयलाई निर्देशन दिएको छ । अपाङ्गता भएका व्यक्तिमाथि अपमान गर्ने विरूद्धमा तत्काल गुनासो सुन्ने र तत्काल कार्वाही गर्ने संयन्त्रको विकास गर्न संकल्प प्रस्तावमार्फत जोड दिइएको छ ।

**३) संघीय निजामती ऐनमा आरक्षण अपांगताको आरक्षण कोटा बढाउन सामान्य प्रशासन मन्त्रालयलाई निर्देशन !**

निजामती तथा सार्वजनिक सेवामा अपाङ्गता भएका व्यक्तिको समावेशितालाई प्रवद्र्धन गर्न विशेष व्यवस्थासहित आरक्षण कोटा बढाउन संघीय मामिला तथा सामान्य प्रशासन मन्त्रालयलाई संकल्प प्रस्तावमार्फत निर्देशन दिइएको छ ।

**४) अपाङ्गता सम्बन्धी राष्ट्रिय निर्देशन समितिलाई सचिवालयसहित सक्रिय बनाउन महिला बालबालिका मन्त्रालयलाई निर्देशन !**

अपाङ्गता पहिचान तथा परिचय पत्र वितरणका मापदण्ड आवश्यक संशोधन गर्न महिला, बालबालिका तथा ज्येष्ठ नागरिक मन्त्रालयलाई संकल्प प्रस्तावमार्फत निर्देशन दिइएको छ । यस्तै अपाङ्गताको परिभाषा र वर्गीकरणलाई वैज्ञानिक र अन्तर्राष्ट्रिय मापदण्ड अनुसार संशोधन गर्न भनिएको छ ।

**५) विभेदकारी व्यवस्थाको संशोधन, खारेज तथा बन्न बाँकी कानून बनाउन कानून मन्त्रालयलाई निर्देशन !**

अपाङ्गता भएका व्यक्तिका सम्बन्धमा विद्यमान विभेदकारी व्यवस्थाको संशोधन वा खारेज तथा बन्न बाँकी कानूनी व्यवस्था गर्न संकल्प प्रस्तावमार्फत कानून, न्याय तथा संसदीय मामिला मन्त्रालयलाई निर्देशन दिइएको छ । समावेशिताको अवसर र सहुलियतका कारण अपाङ्गता परिचयपत्रको दुरुपयोग हुने क्रम बढिरहेको भन्दै ढाँटी, छली परिचयपत्र लिने, दिने र त्यसको दुरुपयोग गर्ने कार्यलाई आपराधीकरण गरी गरी थप दण्ड सजायको व्यवस्था गर्न भनिएको छ ।

**६) अपाङ्गता भएका शिक्षक, कर्मचारीको अपाङ्गता अनुकूल हुने व्यवस्था गर्न शिक्षा मन्त्रालयलाई निर्देशन !**

स्थानीय तहमै सार्वजनिक तथा संस्थागत विद्यालयमा अपाङ्गता भएका बालबालिकाको लागि छात्रवृत्तिसहितको निःशुल्क शिक्षाको सुनिश्चितता गर्न शिक्षा, विज्ञान तथा प्रविधि मन्त्रालयलाई निर्देशन संकल्प प्रस्तावमार्फत निर्देशन दिइएको छ ।

**७) वैदेशिक रोजगारीमा अपाङ्गता भएका व्यक्तिको सुरक्षा र जीवन निर्वाहको व्यवस्था मिलाउन श्रम मन्त्रालयलाई निर्देशन !**

अपाङ्गता भएका व्यक्ति लक्षित व्यावसायिक र सिप विकास तालीम सञ्चालन गर्न तथा उनीहरूको क्षमता र रुचि अनुसारको आयआर्जन व्यवसाय सञ्चालन गर्न आर्थिक सहयोग (अनुदान) र बिनाधितो र सहुलियत ब्याजदरमा ऋण उपलब्ध गराउन श्रम, रोजगार तथा सामाजिक सुरक्षा मन्त्रालयलाई संकल्प प्रस्तावमार्फत निर्देशन दिइएको छ ।

**८) अपाङ्गता क्षेत्रको अधिकार संरक्षणका लागि पर्याप्त बजेट व्यवस्था गर्न अर्थ मन्त्रालयलाई निर्देशन !**

अपाङ्गता भएका व्यक्तिको अधिकार संरक्षणसँग सम्बन्धित कानूनी तथा नितिगत व्यवस्था कार्यान्वयनका लागि पर्याप्त बजेट व्यवस्था गर्न अर्थ मन्त्रालयलाई संकल्प प्रस्तावमार्फत निर्देशन दिइएको छ । अपाङ्गता भएका व्यक्तिले प्रयोग गर्ने सामग्री तथा उपकरणमा भन्सार र कर छुटको व्यवस्था गर्न र अपाङ्गता भएका व्यक्तिले सञ्चालन गरेका उद्योग, कलकारखाना, व्यवसायका लागि चाहिने कच्चा पदार्थमा भन्सार छुटको व्यवस्था गर्न जोड दिइएको छ ।

**९) सार्वजनिक सूचना तथा सञ्चार सामग्रीलाई अपांगतामैत्री बनाउन सञ्चार मन्त्रालयलाई निर्देशन !**

सार्वजनिक सूचना तथा सञ्चारका सामग्रीलाई अपांगता भएका सबैका लागि पहुँचयुक्त हुने गरी बनाउन मापदण्ड बनाई लागू गर्न सञ्चार तथा सूचना प्रविधि मन्त्रालयलाई संकल्प प्रस्तावमार्फत निर्देशन दिइएको छ ।

**१०) अपाङ्गता भएका व्यक्तिले प्रयोग गर्ने सामग्री स्थानीय तहमार्फत निशुल्क उपलब्ध गराउने व्यवस्था गर्न स्वास्थ्य मन्त्रालयलाई निर्देशन !**

अपाङ्गता भएका व्यक्तिले प्रयोग गर्ने सामग्री स्थानीय तहमार्फत निशुल्क उपलब्ध गराउने व्यवस्था गर्न संकल्प प्रस्तावमार्फत स्वास्थ्य तथा जनसंख्या मन्त्रालयलाई निर्देशन दिइएको छ ।

आवश्यकता अनुसार अस्पताल तथा स्वास्थ्य संस्थामा साङ्केतिक भाषा दोभाषे, क्याप्सनिङको लगायतका व्यवस्था गर्न, परामर्श, रेफरल, मनोपरामर्श, विशिष्ट स्वास्थ्य सेवा, पुनस्र्थापना सेवालाई सेवाको स्तर र स्वास्थ्य सम्बन्धी संस्थाको क्षमता अनुसार स्थानीय, जिल्ला तथा प्रदेश अस्पतालमार्फत उपलब्ध गराउन जोड दिइएको छ ।

**एसियाली पारा खेलकुदमा पलेशालाई ऐतिहासिक पदक ।**

८ कार्तिक २०८०, चीन । संवाददाता ।

पारा तेक्वान्दो खेलाडी पलेशा गोवर्धनले चौथो एसियाली पारा खेलकुदमा नेपाललाई मंगलबार ऐतिहासिक पदक दिलाएकी छन् । चीनको हाङझाउमा जारी एसियाली पारा खेलकुदमा पलेशाले महिला के–४४ क्याटगोरीअन्तर्गत ५७ केजीमुनि तौल समूहमा कास्यपदक जित्दै इतिहास रचेकी हुन् । पलेशाले एसियाली पारा खेलकुदमा जितेको कास्य उनको मात्र नभइ नेपालकै निम्ति पहिलो पदक हो । नेपालले एसियाली पारा खेलकुदमा सुरुको संस्करणदेखि नै सहभागिता जनाउँदै आएको छ । पहिलो संस्करण चीनको ग्वाङझाउमा सन् २०१० मा भएको थियो । तेक्वान्दो भने यसै (चौथो) संस्करणदेखि मात्र समावेश गरिएको हो । काठमाडौ । पारा तेक्वान्दो खेलाडी पलेशा गोवर्धनले चौथो एसियाली पारा खेलकुदमा नेपाललाई मंगलबार ऐतिहासिक पदक दिलाएकी छन् ।

चीनको हाङझाउमा जारी एसियाली पारा खेलकुदमा पलेशाले महिला के–४४ क्याटगोरीअन्तर्गत ५७ केजीमुनि तौल समूहमा कास्यपदक जित्दै इतिहास रचेकी हुन् । पलेशाले एसियाली पारा खेलकुदमा जितेको कास्य उनको मात्र नभइ नेपालकै पहिलो पदक हो । नेपालले एसियाली पारा खेलकुदमा सुरुको संस्करणदेखि नै सहभागिता जनाउँदै आएको छ । पहिलो संस्करण चीनको ग्वाङझाउमा सन् २०१० मा भएको थियो । तेक्वान्दो भने यसै (चौथो) संस्करणदेखि मात्र समावेश गरिएको हो । पदक जितेकामा खुसी लागे पनि अझ धेरै राम्रो गर्न सकिन्थ्यो भन्ने आफूलाई लागेको उनले बताइन् । हाम्रो अपाङ्ग आवाज पत्रिकासँग आफ्नो खुसी साट्दै उनले यसो बताइन “पदक जितेकोमा खुसी छु । तर, योभन्दा अझै धेरै गर्न सक्थेँ । स्वर्ण नै जित्छु जस्तो लागेको थियो । मैले वेस्ट इफोर्ट पनि दिएकी हुँ,” उनले भनिन्, “यहाँ (सांघाई)मा आएको पनि धेरै भा’को छैन । नयाँ ठाउँ भएकाले ट्रेनिङमा पनि अलि सजिलो भएन । स्पाइरिङ पार्टनर पनि पाउन गाह्रो भयो ।”

**बौद्धिक अपाङ्गता भएकाको रोजगारी सम्भाव्यता प्रतिवेदन र मोबाइल एप सार्वजनिक ।**

२३ कार्तिक २०८०, काठमाण्डौँ । नबराज सोती ।

बौद्धिक अपाङ्गताका अभिभावक महासंघ नेपालको आयोजना तथा लेव इन्कुजन डेनमार्कको साझेदारीमा बौद्धिक अपाङ्गता भएका व्यक्तिहरुको रोजगारीको सम्भाव्यता तथा मोबाइल एप सार्वजनिकरण कार्यक्रम राजधानीमा एक समारोह बिच सम्पन्न भएको छ । महिला बालबालिका तथा जेष्ठ नागरिक मन्त्रालयका मन्त्री सुरेन्द्र राज आचार्यको प्रमुख आतिथ्यता तथा बौद्धिक अपाङ्गताका अभिभावक महासंघ नेपालका अध्यक्ष राजु बस्नेतको अध्यक्षतामा सम्पन्न कार्यक्रममा उक्त कार्यक्रम सम्पन्न भएको हो । उक्त कार्यक्रममा बौद्धिक अपाङ्गता र समावेशी शिक्षाको भाग २ पुस्तक, सरल तथा सचित्र सम्पादन निर्देशिका २०८० र बौद्धिक अपाङ्गता भएका व्यक्तिहरुको सीप विकासका लागि सहजीकरण निर्देशिकाको पनि विमोचन भएको थियो ।

कार्यक्रममलाई सम्बोधन गर्नुहुदै प्रमुख अतिथि मन्त्री आचार्यले बौद्धिक अपाङ्गता भएका व्यक्तिहरुका सवालमा आयोजक सस्था बौद्धिक अपाङ्गताका अभिभावक महासंघ नेपालको खुलेर प्रशंशा गर्दै अपाङ्गता भएका व्यक्तिका लागि पहुँयचुक्त भौतिक संरचना एव संचार सेवा निर्देशिका २०६९, अपाङ्गता भएका व्यक्तिको अधिकार सम्बन्धी ऐन २०७४ र नियमावली २०७७ समय सापेक्ष मन्त्रालयले परिमार्जनका लागि काम गरिरहेको छ । अपाङ्गता भएका व्यक्तिहरुको राष्ट्रिय नीतिलाई मन्त्रीपरिषदबाट पारित गर्न आफू लागिरहेको जिकिर गर्नुभएको थियो ।

त्यसैगरी कार्यक्रममा बोल्नुहुदै राष्ट्रिय सभा सदस्य एवम् दिगो विकास तथा सुशासन समितीका सभापती प्रकाश पन्थले अपाङ्गता भएका व्यक्तिहरुको संकल्प प्रस्ताव पारित भई अगाडि बढिसकेको र यसको कार्यान्वयनका लागि कटिबद्द भएर लाग्ने विश्वास व्यक्त गर्नुभएको थियो । कार्यक्रममा विशेष अतिथिकै रुपमा रहनुभएका प्रतिनिधिसभा सदस्य एवम् शिक्षा, स्वास्थ तथा सूचना प्रविधि समितीका सदस्य दिपा शर्माले सुखी नेपाली, समृद्द नेपाल नारालाई सार्थक बनाउन सबै अपाङ्गता भएका व्यक्तिहरुलाई पनि विकास निर्माणको प्रक्रियामा जोड्नुपर्ने आवश्यकता रहेको बताउनुभएको थियो ।

बौद्धिक अपाङ्गता भएका व्यक्तिहरुको रोजगारीको सम्भाव्यता अध्ययन प्रतिवेदनलाई अपाङ्गता क्षेत्रका विज्ञ मनिष प्रसाइ र बौद्धिक अपाङ्गताका अभिभावक महासंघ नेपालका कर्मचारी प्रगती खड्काले अध्ययन गर्नुभएको हो भने पुनरावलोकन डा. विरेन्द्रराज पोखरेल र डा. शोभाकर अर्यालले गर्नुभएको हो ।